SKRIFTLIG FORESPØRGSEL E-0720/02

af Erik Meijer (GUE/NGL) til Kommissionen

(15. marts 2002)

Om: Spild ved transport og distribuering af el over store afstande og finansielle instrumenter til at forebygge dette tab

1. Er Kommissionen bekendt med, at der ved transport af el over store afstande opstår stort spild, der vokser proportionalt med afstanden, og at desuden enhver spændingsændring i transformatorerne medfører et energitab? Det indebærer bl.a., at de energidistributører i Nederlandene, som i videst muligt omfang importerer billig energi fra Frankrig og Tyskland, på årsbasis taber 5 mia. kw/t i energi, hvad der svarer til 5 % af det samlede nationale energiforbrug.

2. Anser Kommissionen det for ønskeligt at begrænse dette transportspild med det formål at gøre forholdet mellem miljøbelastningen som følge af energiproduktionen og den til rådighed værende energimængde optimalt?

3. Mener Kommissionen, at energispildet eventuelt kan begrænses ved en bedre indbyrdes afstemning af placeringen af elværker og energiintensive virksomheder og en forbedring af kvaliteten af eltransportnettet?

4. Mener Kommissionen, at indførelse af forskellige tariffer for transport af el, hvor man i øjeblikket operer med den samme tarif uanset transportafstanden, kan tilskynde til at begrænse transportafstanden og modvirke det forudsigelige transportspild?

5. Det nederlandske forskningsinstitut Nyfer har slået til lyd for eventuelt at udvide den regulerende energiafgift eller økoafgift, som nu opkræves hos de små elforbrugere, til at omfatte transport- og distribueringsvirksomheder med stor spild. Er det efter Kommissionens opfattelse et instrument, som kan bruges til at modvirke det fortsatte transportspild?

6. Hvilke muligheder er der efter Kommissionens opfattelse for at tilskynde medlemsstaterne til inden for de gældende direktiver at tilpasse deres afgiftssystemer og satser for eltransport?

7. Hvilke andre konkrete initiativer agter Kommissionen at tage for yderligere at begrænse spild i forbindelse med transport og distribuering af el?

Kilde: avis De Stem af 21.2.2002.

Svar afgivet på Kommissionens vegne af Loyola de Palacio

(25. april 2002)

1. Kommissionen er klar over, at spild af elektrisk strøm er en uundgåelig del af eltransmission og -distribution.

2. Kommissionen mener, at det er ønskeligt at nedbringe transmissionsspildet. Det er primært op til de nationale transmissions- og distributionssystemoperatører at træffe passende foranstaltninger til nedbringning af spildet inden for de reguleringsmæssige rammer, der er fastlagt ved den nationale lovgivning og af de nationale regeludstedende myndigheder. Endvidere er man inden for European Electricity Regulatory Forum ved at gøre fremskridt i retning af at få etableret et europæisk tarifsystem for grænseoverskridende transaktioner, der nøjagtigt afspejler omkostningerne i forbindelse med eltransmission, herunder spild, og lader dem, der forårsager disse omkostninger, betale dem.

3. Spildets omfang kan reduceres gennem en forbedring af elforsyningsnettet. Ifølge de informationer, Kommissionen råder over, er en betydelig del af investeringerne i elnettet fra de nationale transmissionsoperatørers side netop bestemt til at nedbringe spildet. En bedre afstemning mellem elproduktion og -forbrug vil ligeledes kunne bidrage til at reducere spildet.

4. Som ovenfor nævnt kan man anspore til nedbringning af spildet ved at etablere stedsbestemte signaler via tarifferne for adgang til nettet og herved modvirke etableringen af nye elværker eller nyt strømforbrug på steder, hvor netspildet ville blive særlig stort. I artikel 4 i Kommissionens forslag til forordning om betingelserne for netadgang i forbindelse med grænseoverskridende elektricitetsudveksling(1), der omhandler afgifter for netadgang, hedder det, at producent- og forbrugertariffernes størrelse skal efter behov være stedsbestemte signaler og især tage hensyn til omfanget af nettab og overbelastning.

5. Kommissionen er af den opfattelse, at alle muligheder for at nedbringe spildet bør overvejes på konstruktiv vis, ligesom den støtter enhver indsats på dette område. Så længe der ikke er etableret en EU-ramme for energiafgifter, falder energibeskatningen ind under subsidiaritetsprincipppet, forudsat at de generelle bestemmelser i EF-traktaten, f.eks. med hensyn til statsstøtte, overholdes.

6. Eldirektivet rummer ingen bestemmelser om elektricitetsbeskatning. Kommissionen foreslog allerede i 1997 en EU-ramme for energibeskatning, men dette forslag er til dato aldrig blevet vedtaget af Rådet.

7. I Kommissionens meddelelse om en europæisk energiinfrastruktur foreslås en række aktioner med henblik på at forøge effektiviteten i udnyttelsen af den nuværende energiinfrastruktur(2). Desuden findes der i EU's forskningsprogrammer ligeledes mange projekter vedrørende reduktion af spildet i forbindelse med transmission og distribution.

(1) KOM(2001) 125 endelig udg. EFT C 240 E af 28.8.2001.

(2) KOM(2001) 775 endelig udg.